google/wiki40b huggingface dataset:
Φαέθων με κόκκινο ράμφος

Μορφολογία

Όπως όλα τα μέλη της οικογένειας, οι φαέθοντες με κόκκινο ράμφος είναι όμορφα, κομψά πτηνά των τροπικών θαλασσών, που χαρακτηρίζονται από τα επιμηκυσμένα κεντρικά πηδαλιώδη φτερά της ουράς. Το χρώμα τους είναι λευκό, σε αντίθεση με τα αντίστοιχα κόκκινα του φαέθοντα με κόκκινη ουρά και το μήκος τους φθάνει και, σε μερικές περιπτώσεις, ξεπερνάει το συνολικό μήκος σώματος του πτηνού. Φθείρονται σχετικά γρήγορα και αντικαθίστανται.Το πτέρωμα των ενηλίκων ατόμων είναι χιονόλευκο στο κάτω μέρος, ενώ το πάνω μέρος του σώματος έχει χαρακτηριστικές μαύρες ραβδώσεις, που φθάνουν μέχρι την περιοχή των ώμων και το ουροπύγιο. Επίσης, διακρίνεται μαύρη ημισεληνοειδής ταινία σε κάθε πλευρά του προσώπου, από την περιοχή των οφθαλμών μέχρι τον τράχηλο. Τα εξωτερικά στέγαστρα των πτερύγων και τα εσωτερικά δευτερεύοντα ερετικά είναι μαύρα, κάνοντας αντίθεση με την υπόλοιπη λευκή πτέρυγα.
Το ράμφος είναι μεγάλο, οξύληκτο, καμπυλωτό προς τα κάτω, με χαρακτηριστικό κόκκινο-κοραλί χρώμα, που έδωσε την ονομασία στο είδος. Η ουρά διαθέτει συνολικά 7 ζεύγη πηδαλιωδών φτερών, μαζί με τα επιμηκυσμένα κεντρικά. Τα τέσσερα δάκτυλα των ποδιών είναι συνδεδεμένα με μεμβράνη και, τοποθετημένα πολύ πίσω στο σώμα,  καθιστώντας δύσκολο έως αδύνατο το περπάτημα, πολλές φορές μάλιστα, τα πουλιά αναγκάζονται να σέρνονται με την κοιλιά. 
Στα ενήλικα άτομα δεν παρατηρείται κάποιος ιδιαίτερος φυλετικός διμορφισμός, αλλά τα νεαρά πουλιά στερούνται των επιμηκυσμένων φτερών της ουράς ή έχουν πολύ μικρό μήκος. Το πάνω μέρος του σώματος είναι μαυριδερό, ενώ το ράμφος είναι κίτρινο.

Κατάσταση πληθυσμού

Παρά τους κατά τόπους κινδύνους, κυρίως από την εισαγωγή ξενικών ειδών που λυμαίνονται τις φωλιές, ο φαέθων με κόκκινο ράμφος έχει μεγάλο φάσμα κατανομής και πληθυσμούς σε καλή κατάσταση, ως εκ τούτου, χαρακτηρίζεται ως Ελαχίστης Ανησυχίας (LC) από την IUCN. Ωστόσο, η τάση των πληθυσμών του παραμένει καθοδική.
Επτάλοφος Φωκίδας

Ιστορικά στοιχεία

Το χωριό υπέστη μεγάλες καταστροφές κατά την Κατοχή από τους Γερμανούς κατακτητές, οι οποίοι τον Οκτώβριο του 1943 έκαψαν σχεδόν ολοσχερώς το χωριό ως αντίποινα για τη δράση ανταρτών στην περιοχή. Από τα 184 σπίτια που είχε τότε το χωριό κάηκαν τα 146 ενώ εκτελέστηκαν συνολικά 17 άμαχοι, οι 7 απ' τους οποίους ανήκαν στην ίδια οικογένεια.
Φρανκ Λεμπέφ

Ποδοσφαιριστής

Ο Φρανκ Λεμπέφ μεγάλωσε στο Σαιν-Σιρ-συρ-Μερ, ένα χωριό της Προβηγκίας. Οι γονείς του είναι ιδιοκτήτες μικρής οικογενειακής επιχείρησης τοποθέτησης σωμάτων θέρμανσης. Ο πατέρας του, ο οποίος ήταν προπονητής της ομάδας νέων του χωριού, τον έμαθε στο ποδόσφαιρο από την πιο μικρή του ηλικία. Καταφέρνοντας να αναδειχτεί ποδοσφαιρικά στην ΡΚ Στρασμπούρ, αποκτήθηκε το 1996 από την Τσέλσι για ένα ποσό κοντά στα 3 εκατομμύρια €. Επέστρεψε στην Γαλλία, για λογαριασμό της Ολιμπίκ Μαρσέιγ, πέντε χρόνια αργότερα, προτού ολοκληρώσει την καριέρα του στο Κατάρ το διάστημα μεταξύ 2003 και 2005. 
Μετρά συνολικά 50 διεθνείς συμμετοχές με την Εθνική Γαλλίας (για 4 τέρματα), με την οποία κατέκτησε το Παγκόσμιο Κύπελλο του 1998. Δύο χρόνια αργότερα, κατέκτησε το Euro 2000, καθώς και το Κύπελλο Συνομοσπονδιών του 2001.

Σχολιαστής

Μετά την απόσυρσή του από την ενεργό αγωνιστική δράση, ο Λεμπέφ σχολίαζε αρκετά συχνά ποδοσφαιρικές αναμετρήσεις που μεταδίδονταν τηλεοπτικά. 
Για το Παγκόσμιο Κύπελλο του 2006 στην Γερμανία και στο Euro 2008 στην Ελβετία και την Αυστρία, το M6 τον ενέταξε στο δυναμικό του για τον σχολιασμό των αναμετρήσεων μαζί με τον Τιερί Ρολάν. Για το Παγκόσμιο Κύπελλο του 2010 στη Νότια Αφρική, ήταν το TF1 που τον ενέταξε στο δυναμικό του ως σχολιαστή των αναμετρήσεων στη Νότια Αφρική, μαζί με τον Κριστόφ Ζαμό. 
Το 2010, παρουσίαζε στο Eurosport την εκπομπή Tour d'Europe, η οποία επικεντρωνόταν στα Προκριματικά του Euro 2012. Μαζί του, στην παρουσίαση της εκπομπής, ήταν οι Γκιγιώμ Ντι Γκρατσιά και Ζαν-Λυκ Αριμπάρ. Στα τέλη του 2011, ανέλαβε τον σχολιασμό του Παγκοσμίου Κυπέλλου Συλλόγων για λογαριασμό του NT1. 
Διετέλεσε, επίσης, σχολιαστής για λογαριασμό του καναλιού NEO SPORT στο Μουμπάι της Ινδίας το 2012 για το Ευρωπαίκό Πρωτάθλημα Ποδοσφαίρου. 300 εκατομμύρια τηλεθεατές τον παρακολουθούσαν κάθε βράδυ μέσω του τηλεοπτικού τους δέκτη.
Συνεργάζεται, ακόμη, από το 2007, με το αμερικανικό τηλεοπτικό δίκτυο ESPN.

Ηθοποιός

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Το 2004, αναχώρησε για το Λος Άντζελες των ΗΠΑ, επιθυμώντας να ξεκινήσει καριέρα στον κινηματογράφο. Εκεί παρακολούθησε μαθήματα στο Lee Strasberg Institute του Λος Άντζελες, διατηρώντας, ωστόσο, μια σχετική ανωνυμία. Το διάστημα 2009-2010, παρήγαγε μια ταινία, το Programmed, το οποίο γυρίστηκε τον Σεπτέμβριο του 2010 στο Λος Άντζελες.

Διακρίσεις

Μετά το Παγκόσμιο Κύπελλο του 1998, έλαβε τον τίτλο του Chevalier (Ιππότη) της Λεγεώνας της Τιμής το 1998.
Μέι Φάινγκολντ

Πρόωρη ζωή

Η Φάινγκλοντ γεννήθηκε το 1982 στο Ρισόν Λε Ζιόν, όπου ζει ακόμα μέχρι και σήμερα. Η μουσική της καριέρα ξεκίνησε από τις σχολικές εορτές και συνέχισε να παρακολουθεί μαθήματα τραγουδιού από όπου έμαθε να τραγουδάει κλασικά τραγούδια. Από την παιδική της ηλικία, η Φάινγκλοντ συνήθιζε να διοργανώνει πολλά σόου, συμπεριλαμβανομένων τα σόου στα νυχτερινά κλαμπ και μπαρ. Από τότε, η Φάινγκλοντ έγινε η κύρια τραγουδίστρια ενός συγκροτήματος εν ονόματι Disiac. Το συγκρότημα συμμετείχε στο Hebrew Labor, ένα ειδικό CD που περιείχε διασκευές παλιών Ισραηλίτικων τραγουδιών.
Γαρίπα Ηρακλείου

Ιστορικά στοιχεία

Η ονομασία Γαρίπα οφείλεται πιθανότατα σε επώνυμο του πρώτου οικιστή. Παρόμοιο επώνυμο υπάρχει και στις μέρες μας.Με το ίδιο όνομα συναντάμε και άλλους οικισμούς σε άλλους νομούς της Κρήτης. Δεν είμαστε όμως σε θέση να μιλήσουμε με βεβαιότητα  για την προέλευση του ονόματος παρά το γεγονός ότι μαρτυρείται όνομα Garipu σε έγγραφα του 1368. 
Παλαιότερα εκεί που βρίσκεται η Γαρίπα υπήρχαν δύο οικισμοί, η Απάνω και η Κάτω Γαρίπα (καταγράφονται σε αρσενικό γένος- Γαρίπας- σε αιγυπτιακή απογραφή). Στην περιφέρειά της ανήκε και το εξαφανισμένο σήμερα χωριό, Κατσικάλι. Το Κατσικάλι αναφέρεται σε απογραφή το 1577 και τους επόμενος αιώνες, ως το 1940. Το 1583 αναφέρεται η Γαρίπα με το όνομα Garippa με 106 κατ. (Καστροφ. Κ96). Στην απογραφή του 1583 ως Drapetti βλέπουμε και το Δραπέτι (Καστροφύλακας,  Κ96).  Νωρίτερα, γίνεται μνεία στο Δραπέτι σε έγγραφο του 1271 και στη Γαρίπα σε έγγραφο του 1394. Το Δραπέτι ανήκε στην Κοινότητα Καλυβίων μέχρι το 1940. Επί Τουρκοκρατίας, το χωριό είχε αποκλειστικά μουσουλμανικό πληθυσμό. Οι σημερινοί κάτοικοι του χωριού έχουν καταγωγή από το Λασίθι και τη Μικρά Ασία.
Γεώργιος Γιαννακόπουλος

Ποδοσφαιριστής

Ο Γιώργος Γιαννακόπουλος γεννήθηκε στην Καλλιθέα το 1941. Ξεκίνησε την ποδοσφαιρική του καριέρα στις αλάνες της συνοικίας και ήταν γιος του ποδοσφαιριστή του Πανιωνίου, Αντώνη Γιαννακόπουλου. Ποδοσφαιριστής του ίδιου συλλόγου υπήρξε και ο μικρότερος αδερφός του, ο Γιάννης Γιαννακόπουλος.
Αγωνιζόταν στη μεσαία γραμμή αλλά σκόραρε συχνά. Αγαπημένη του κίνηση ήταν η "κεφαλιά-ψαράκι". Ξεκίνησε στον Εθνικό Κουκακίου και πριν από το 1958 εντάχθηκε στο δυναμικό του Πανιωνίου, στον οποίο αγωνίστηκε ως το 1963. Ήταν μέλος της σπουδαίας ομάδας του Πανιωνίου που έφτασε ως τον τελικό του Κυπέλλου Ελλάδος το 1961 και τερμάτισε τρίτη στο πρωτάθλημα. Συνέχισε την καριέρα του στον  Παναθηναϊκό, όπου αγωνίστηκε ως το 1966 κατακτώντας δύο πρωταθλήματα (1964, 1965) με προπονητή το Στέφαν Μπόμπεκ, ενώ αγωνίστηκε στον τελικό του Κυπέλλου Ελλάδος το 1965.
Στον Παναθηναϊκό δεν ήταν πάντα βασικός. Έτσι το 1966 πήρε μεταγραφή για το Αιγάλεω, ως μέρος των ανταλλαγμάτων για τη μετακίνηση του Βίκτωρα Μητρόπουλου. Με τη φανέλα του Αιγάλεω αγωνίστηκε μέχρι το 1973 και ήταν μέλος της ομάδας που τερμάτισε στην τέταρτη θέση της Α' Εθνικής το 1970-71, την υψηλότερη στην ιστορία του συλλόγου. Το 1973 πήρε μεταγραφή στην ομάδα της γενέτειρας του Καλλιθέα, όπου και έκλεισε επίσημα την καριέρα του το 1976. Κατόπιν πραγματοποίησε τις τελευταίες του εμφανίσεις με τη φανέλα του Ηφαίστου Νίκαιας όπου αγωνίστηκε στο Εθνικό ερασιτεχνικό πρωτάθλημα το 1979-80 και έχοντας συμπαίκτες μεταξύ άλλων τους βετεράνους Σταμάτη Βουρδαμή, Στέλιο Μπέση κ.α.
Υπήρξε προπονητής και μεγάλος δάσκαλος των παιδιών που στελέχωναν την Εφηβική ή την Ερασιτεχνική ομάδα του Πανιωνίου καθως και στην ερασιτεχνικη ομαδα της Καλλιθεας.
Για πολλά χρόνια ήταν μέλος του Συνδέσμου Παλαιμάχων Πανιωνίου. Απεβίωσε στις 2 Αυγούστου 2010.
Επίθεση Τόρρε

Θεωρία

Τα λευκά επιδιώκουν μια γρήγορη και αρμονική ανάπτυξη, με σκοπό να προωθήσουν το πιόνι τους στο τετράγωνο γ3 για να ενισχύσουν το πιόνι τους στο δ4, αυτό συχνά επιβάλλει και την προώθηση του πιονιού στο ε4 και την απόκτηση πιθανοτήτων για επίθεση στην πτέρυγα του βασιλιά των μαύρων καθώς στην Επίθεση Τόρρε ο αξιωματικός καρφώνει τον ίππο στο τετράγωνο ζ6. Αν τα λευκά προωθήσουν πρώιμα το πιόνι τους στο γ4, το άνοιγμα θα μεταφέρει σε πιο συνηθισμένες γραμμές της παρτίδας πιονιού της βασίλισσας, όπως το Γκαμπί της βασίλισσας ή κάποια από τις Ινδικές άμυνες.
Αλκοόλες

Το ουσιαστικό αλκοόλη στην καθομιλούμενη είναι συνώνυμο της αιθυλικής αλκοόλης, το κοινό οινόπνευμα. Για άλλες χρήσεις του όρου δείτε Αλκοόλη (αποσαφήνιση).
Στη Χημεία, όμως, με την ονομασία «αλκοόλη» αναφέρεται οποιαδήποτε οργανική ένωση που περιέχει ένα ή περισσότερα υδροξύλια ή υδροξυομάδες (-OH), συνδεμένα με άτομο άνθρακα και μόνο εφόσον το υδροξύλιο είναι η κύρια χαρακτηριστική ομάδα της ένωσης. Έτσι, για παράδειγμα το γαλακτικό οξύ (CH₃CH(OH)COOH), που περιέχει υδροξύλιο, δεν θεωρείται αλκοόλη, αλλά καρβονικό οξύ (και πιο συγκεκριμένα υδροξυοξύ), διότι η κύρια χαρακτηριστική του ομάδα είναι το καρβοξύλιο (-COOH).
Ως χαρακτηριστική ομάδα, το υδροξύλιο έπεται για χαρακτηρισμό ως κύρια χαρακτηριστική ομάδα του καρβοξυλίου (-COOH), των άλλων όξινων ομάδων, όπως της σουλφοξυομάδας (-SO₃H), του νιτριλίου (-CN), του καρβονυλίου (>CO) και αντίστοιχων ομάδων που περιέχουν άλλα στοιχεία και πολλαπλούς δεσμούς ταυτόχρονα. Προηγείται όμως όλων των υπόλοιπων χαρακτηριστικών ομάδων.

Ονοματολογία

Η ονομασία «αλκοόλη» προέρχεται από την αραβική λέξη "αλ κουνούλ" ή "αλ κου(χ)λ" (al-Kunul ή Al-Kuhl), με αρχική σημασία «λεπτή σκόνη» και που κατέληξε να σημαίνει άρωμα. Πολύ αργότερα η λέξη χρησιμοποιήθηκε για τα οινοπνεύματα ως "alcool vini" με τελική κατάληξη τις αλκοόλες.
Για την ονοματολογία των αλκοολών αναπτύχθηκε ένα σύνθετο σύστημα βασισμένο κυρίως στον όρο «καρβυνόλη», που είναι συνώνυμος του (πιο σύγχρονου) όρου μεθανόλη, και που πρωτοδημιουργήθηκε τον 19ο αιώνα από τον Γερμανό χημικό Χέρμαν Κόλμπε. Έτσι όλες οι αλκοόλες φέρονται με κατάληξη -όλη.
Έτσι η ονομασία κάθε αλκοόλης προέρχεται από την ονομασία του κύριου υδρογονάνθρακα (που κυριαρχεί στην αλυσίδα του μορίου της) όπου η κατάληξη "-ιο", αντικαθίσταται με την "-όλη", π.χ. μεθάνιο → μεθανόλη (ή καρβυνόλη), αιθάνιο → αιθανόλη, προπάνιο → προπανόλη, βουτένιο → βουτενόλη, κ.τ.λ..
Αν υπάρχουν ισομερή θέσης ως προς τη θέση του υδροξυλίου, τότε της ονομασίας προηγείται ένας αριθμός που δηλώνει τον αύξοντα αριθμό του ατόμου άνθρακα της κύριας ανθρακικής αλυσίδας (της πολυπλοκότερης που φέρει την υδροξυλομάδα) στον οποίο συνδέεται η υδροξυλομάδα. Π.χ. 1-βουτανόλη, 2-βουτανόλη, κ.τ.λ..
Η τυχόν παρουσία περισσότερων της μιας υδροξυομάδων σημειώνεται με ένα πρόθεμα -δι-, -τρι-, κ.τ.λ. μεταξύ του ονόματος του αντίστοιχου υδρογονάνθρακα και της κατάληξης -όλη. Π.χ. αιθανοδιόλη, προπανοτριόλη, κ.τ.λ.. Αν είναι αναγκαίο προτίθενται και οι αντίστοιχοι αριθμοί θέσης των υδροξυομάδων. Π.χ. 1,3-βουτανοδιόλη.
Αν συνυπάρχουν πολλαπλοί δεσμοί, τότε οι αριθμοί θέσης αυτών προτίθενται στο όνομα της αλκοόλης, ενώ ο αριθμός θέσης των υδροξυλίων σημειώνεται ενδιάμεσα στο όνομα της αλκοόλης. Π.χ. 2-προπεν-1-όλη.
Αν συνυπάρχουν δευτερεύουσες χαρακτηριστικές ομάδες, αυτές μπάίνουν ως προθέματα μπροστά από το κυρίως όνομα της αλκοόλης, με τους αριθμούς θέσης τους, αν είναι απαραίτητο. Π.χ. 2-αμιναιθανόλη.
Τέλος, αν οι διακλαδώσεις είναι πολύπλοκες, μπορεί για λόγους απλούστευσης της ονομασίας κάποιες υδροξυομάδες ή υδροξυλαλκυλομάδες (HOCₓHy-), να τεθούν μπροστά και αυτές ως υποκαταστάτες.
Επαρχία Γκουντάμ

Γεωγραφία

Η Επαρχία Γκουντάμ βρίσκεται κεντρικά του Μαλί και δυτικά της Περιφέρειας Τομπουκτού. Συνορεύει στα δυτικά με τη Μαυριτανία, στα νοτιοδυτικά με την Περιφέρεια Σεγκού, στα ανατολικά με την Επαρχία Τομπουκτού, στα νοτιοανατολικά με την Επαρχία Ντιρέ και στα νότια με την Επαρχία Γκουρμά-Ραρούς.
Αλκμεωνίδες

Οι Αλκμεωνίδες ήταν αριστοκρατικό γένος της αρχαίας Αθήνας, με σημαντικό ρόλο στην πολιτική και κοινωνική ζωή της πόλης, κυρίως κατά τον 6ο και τον 5ο π.Χ. αιώνα. Οφείλουν το όνομά τους στον δισέγγονό του Νέστορα της Πύλου Αλκμέωνα της οικογένειας των Νηλειίδων, από όπου κατάγονται. Ήταν από τις σημαντικές και ισχυρές οικογένειες της αρχαίας Αθήνας και έπαιξαν σπουδαίο ρόλο για περίπου 6 αιώνες.
Κατά καιρούς εξορίστηκαν από αυτήν λόγω της συμμετοχής τους σε σοβαρά ιστορικά γεγονότα της εποχής. Αυτά ήταν : το Κυλώνειο Άγος με τη συμμετοχή του Αλκμαιωνίδη Μεγακλή σ΄ αυτό (επέστρεψαν έπειτα από χάρη που τους έδωσε ο Σόλωνας), η διαμάχη τους με τον Τύραννο Πεισίστρατο ο οποίος τους εξόρισε και τις δύο φορές που κατέλαβε την εξουσία, και οι μεταρρυθμίσεις από τον Κλεισθένη, ο οποίος ήταν Αλκμαιωνίδης, έπειτα από εντολή των Σπαρτιατών.

Διαμάχες

Στο προσκήνιο της ιστορίας εμφανίζονται στο τέλος του 7ου π.Χ. αιώνα, όταν στην Αττική έχουν ήδη αρχίσει οι διαμάχες μεταξύ των διαφόρων γενών και τάξεων. Στα πλαίσια τής διαμάχης αυτής, ο Αλκμεωνίδης Μεγακλής που ήταν άρχοντας στην Αθήνα, σκότωσε με παρασπονδία τους στασιαστές οπαδούς τού Κύλωνος αφού πρώτα τους έπεισε να εγκαταλείψουν την Ακρόπολη, όπου είχαν καταφύγει ως ικέτες. Αυτό θεωρήθηκε ασέβεια (Κυλώνειο άγος) και οι Αλκμεωνίδες χαρακτηρίστηκαν γένος μιαρό και εξορίστηκαν από την πόλη. Επέστρεψαν με αμνηστία που παραχώρησε ο Σόλων.
Μετά την επιστροφή τους ενεπλάκησαν και πάλι στις συνεχιζόμενες διαμάχες όπου πρωτοστάτησαν στην αντίσταση εναντίον του Πεισιστράτου, που οδήγησε τα πρώτα χρόνια της τυραννίας του στην απομάκρυνσή του από την αρχή. Όταν έπειτα από 10 χρόνια (546 π.Χ.) ο τύραννος ξεκινώντας από την Ερέτρια αποβιβάστηκε στον Μαραθώνα και βάδιζε με τον στρατό του εναντίον της Αθήνας, οι Αλκμεωνίδες και άλλοι Αθηναίοι προσπάθησαν να τον αντιμετωπίσουν αλλά ηττήθηκαν και έφυγαν από την Αθήνα.

Επιστροφή στην Αθήνα

Την περίοδο αυτή εμφανίζονται να ζητούν άσυλο στους Δελφούς, όπου αναλαμβάνουν την ανοικοδόμηση του ναού του Απόλλωνα που είχε καεί. Τελικά, μετά την κατάλυση τού τυραννικού πολιτεύματος, οι Αλκμεωνίδες ξαναγύρισαν στην Αθήνα και από το 510 π.Χ. πολλά μέλη του γένους αυτού διαδραμάτισαν σημαντικό ρόλο στην πολιτική κατάσταση της Αθήνας. Πολλές προσωπικότητες της αθηναϊκής ιστορίας, από τον 7o έως τον 5o αι. π.Χ., προέρχονταν από το γένος αυτό, όπως ο Περικλής που ήταν Αλκμεωνίδης από τη μητέρα του Αγαρίστη, ο Αλκιβιάδης με τη μητέρα του Δεινομάχη και ο νομοθέτης Κλεισθένης.
Μεχμέτ Κεμάλ Ντενίς

Βιογραφικά στοιχεία

Ο Μεχμέτ Κεμάλ Ντενίς γεννήθηκε στη Λευκωσία το 1920. Ομιλούσε, πέρα από την τουρκική, την ελληνική και την αγγλική γλώσσα. Ήταν εκδότης των εφημερίδων Ates, Yatan και Koylu.
Απεβίωσε το 2000.

Πολιτική διαδρομή

Εκλέχτηκε βουλευτής στην Εκλογική Περιφέρεια Λευκωσίας με το Τουρκικό Εθνικό Μέτωπο σε αναπληρωματική εκλογή που διεξήχθη στις 25 Σεπτεμβρίου 1960 (οι βουλευτικές εκλογές του 1960 είχαν διεξαχθεί δύο μήνες προηγουμένως) μετά την παραίτηση του Οσμάν Ορέκ ο οποίος διορίστηκε Υπουργός Άμυνας. Παρέμεινε στη θέση αυτή έως τον Δεκέμβριο του 1963 που οι Τουρκοκύπριοι αποχώρησαν από την κυβέρνηση της Κυπριακής Δημοκρατίας.
Νικόλαος Λήμνιος

Βιογραφικά στοιχεία

Γεννήθηκε το 1856 στο χωριό Καμίνια της Λήμνου. Ο πατέρας του ονομαζόταν Ιωάννης Αχιλιάς αλλά ο Νικόλαος καθιέρωσε ως επώνυμο το πατρωνυμικό Ιωάννου, στο οποίο αργότερα πρόσθεσε και τον προσδιορισμό Λήμνιος. Αρχικά ο Ν.Ι. Λήμνιος σκόπευε να χειροτονηθεί και φοίτησε στην Ιερά Θεολογική Σχολή της Χάλκης. Όμως, άλλαξε γνώμη και γράφτηκε στη Φιλοσοφική Σχολή του Πανεπιστημίου Αθηνών. Φοίτησε τέσσερα χρόνια αλλά μάλλον δεν κατάφερε να πάρει το πτυχίο του.
Στη συνέχεια εγκαταστάθηκε στην Αίγυπτο, όπου διετέλεσε γραμματέας στο Πατριαρχείο Αλεξανδρείας επί πατριαρχίας Σωφρονίου Δ΄ (1877-99) και παράλληλα ασχολήθηκε με τη δημοσιογραφία. Το 1886 εξέδωσε την ημερήσια εφημερίδα Μεταρρύθμισις στην Αλεξάνδρεια, η οποία υπήρξε πρωτοποριακή έκδοση με ανταποκριτές σε πολλές πόλεις, με άρθρα λογίων κλπ. Τυπωνόταν σε ιδιόκτητο τυπογραφείο, στο οποίο τυπώνονταν πολλά ακόμα έντυπα, ισολογισμοί και κείμενα των Ελλήνων της Αλεξάνδρειας. Αρχικά είχε τη διεύθυνση της εφημερίδας ο ίδιος αλλά αργότερα άρχισε να έχει οικονομικά προβλήματα, διότι εμφανίστηκαν και άλλες εφημερίδες ανταγωνιστικές και κυρίως ο Ταχυδρόμος του Γ. Τήνιου. Τότε ανέθεσε τη διεύθυνση στο δημοσιογράφο Λιάτση, ο οποίος το 1892 συνεργάστηκε με τον Τήνιο και εξέδιδαν καθημερινά τη Μεταρρύθμισι και κάθε Κυριακή τον "Ταχυδρόμο". Τελικά ο Τήνιος εξαγόρασε το τυπογραφείο και έκλεισε τη Μεταρρύθμισι. Η εφημερίδα επέζησε ως το 1897.
Όταν αποχώρησε από τη Μεταρρύθμιση, ο Λήμνιος εξέδωσε για μικρό χρονικό διάστημα την εφημερίδα Θρησκευτική Φωνή (1896-98). Στη συνέχεια εγκαταστάθηκε στο Κάιρο, όπου το 1903 εξέδωσε την εφημερίδα Αναγέννησις. Ήταν εβδομαδιαία, κυριακάτικη και κυκλοφόρησε με μεγάλη επιτυχία ως το 1922 περίπου.

Κοινωνική δράση

Εκτός από τη δημοσιογραφική του δραστηριότητα είχε έντονη κοινωνική δράση στην ελληνική παροικία της Αιγύπτου. Υπήρξε ιδρυτικό μέλος της Λημνιακής και της Ιμβριακής Αδελφότητας και εμψυχωτής κάθε φιλοπρόοδης και φιλεκπαιδευτικής προσπάθειας.
Διατηρούσε πλούσια βιβλιοθήκη, την οποία δώρισε στην κοινότητα Κάστρου Λήμνου με σκοπό να αποτελέσει τον πυρήνα μιας Δημοτικής Βιβλιοθήκης. Πρόκειται για βιβλία τα οποία, μετά από πολλούς δισταγμούς και διαφωνίες με τον Δήμο Μύρινας, δώρισε ο Νέστορας Καρβέλης, φίλος του Λήμνιου. Το περιεχόμενο των βιβλίων είναι θρησκευτικό και, παραδόξως, δεν υπάρχει κανένα από αυτά που εξεδόθησαν στο τυπογραφείο της "Μεταρρυθμίσεως".
Υπάρχουν, ακόμα, τεύχη του θρησκευτικού περιοδικού "Αφύπνισις", μέλος του οποίου (με σημαίνουσα θέση) διατελούσε ο Καρβέλης, ο οποίος και προσέθεσε αυτά (τα τεύχη) στην όλη βιβλιακή συλλογή. Τα βιβλία βρίσκονταν για χρόνια σε αποθήκη του Δήμου Μύρινας, στο Παπουτσίδειο Μέγαρο, με αποτέλεσμα ένα ή δύο βιβλία στον πάτο του ενός κιβωτίου να έχουν καταστραφεί από την υγρασία. Σήμερα τα βιβλία βρίσκονται στην Καρατζάδειο Βιβλιοθήκη της Μύρινας.
Ο Ν. Λήμνιος με τη σύζυγό του, την Πηνελόπη, απέκτησαν τρεις θυγατέρες. Πέθανε το Σεπτέμβριο του 1931 στην Αλεξάνδρεια.
1513 Μάτρα

Φυσικά χαρακτηριστικά

Τα φυσικά χαρακτηριστικά του Μάτρα είναι άγνωστα. Ο Μάτρα περιστρέφεται γύρω από τον εαυτό του πιθανώς μία φορά κάθε 24 ώρες περίπου.
Προλεταριακός διεθνισμός

Προλεταριακός ή εργατικός Διεθνισμός

Ο προλεταριακός ή εργατικός διεθνισμός ως έννοια και πρακτική, βασίζεται στην μαρξιστική αντίληψη σε σχέση με τον ρόλο των κοινωνικών τάξεων. Κομβικό σημείο αποτελεί η θέση ότι, ο καπιταλισμός είναι ένα παγκόσμιο σύστημα και κατά συνέπεια, η εργατική τάξη πρέπει να δράσει σε παγκόσμιο συντονισμό αν θέλει να τον νικήσει. Οι εργάτες πρέπει να παλέψουν αλληλέγγυα με τους συντρόφους τους στις άλλες χώρες, στη βάση των κοινών ταξικών συμφερόντων. Παρόμοιες ιδέες έχουν εκφράσει κατά καιρούς και ελευθεριακοί σοσιαλιστές.
Ο προλεταριακός διεθνισμός είναι στενά συνδεδεμένος με τους μαρξιστικούς στόχους για την παγκόσμια επανάσταση, που θα επιτυγχάνονταν μέσα από διαδοχικές κομμουνιστικές επαναστάσεις σε όλα τα έθνη. Σύμφωνα με την μαρξιστική θεωρία, η παγκόσμια επανάσταση θα οδηγούσε στον παγκόσμιο κομμουνισμό, και αργότερα στον κομμουνισμό χωρίς κράτος. Ο εργατικός διεθνισμός υπονομεύτηκε στο πλαίσιο του λενινισμού από τη σοβιετική πολιτική του σοσιαλισμού σε μία χώρα. Το ζήτημα αυτό υπήρξε κομβικό στη διαφοροποίηση μεταξύ σταλινισμού,  Κομμουνιστικής επαναθεμελίωσης και τροτσκισμού.
Ιωάννης Ηλιάσκος

Βιογραφικά στοιχεία

Γεννήθηκε το 1863 στην Κωνσταντινούπολη και σπούδασε στην Εμπορική Σχολή της Χάλκης. Μετά την ολοκλήρωση των σπουδών του εργάστηκε στην τράπεζα που κατείχε ο πατέρας του Κωνσταντίνος. Το 1913 μετακόμισε στην Αθήνα, μαζί με την οικογένειά του. Εκεί έγινε γενικός διευθυνής της Τράπεζας Αθηνών, παραμένοντας στη θέση μέχρι τον θάνατό του τον Φεβρουάριο του 1946. Στις πρωτοβουλίες που ανέλαβε κατά τη διάρκεια της θητείας του στη θέση του γενικού διευθυντή της Τράπεζας Αθηνών ήταν η ίδρυση υποκαταστημάτων της τράπεζας σε πόλεις και κωμοπόλεις της Ελλάδας και σημαντικά κέντρα της Ευρώπης, της Αφρικής και της Αμερικής.
2474 Ρούμπυ

Φυσικά χαρακτηριστικά

Η μέση διάμετρος του Ρούμπυ εκτιμάται σε 17,8 ± 3,0 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,106 ± 0,047. Ο Ρούμπυ περιστρέφεται γύρω από τον εαυτό του μία φορά κάθε 7 ώρες και 25 λεπτά.
Τυφέκιο εφόδου

Το επιθετικό τυφέκιο είναι ένα είδος όπλου χειρός που χρησιμοποιεί ένα ενδιάμεσο φυσίγγιο και ένα αποσπώμενο γεμιστήρα. Τέτοια τυφέκια χρησιμοποιούνται σήμερα στις περισσότερες σύγχρονες ένοπλες δυνάμεις. Παραδείγματα τέτοιων τουφεκιών είναι το Sturmgewehr 44, το AK-47 και το M16.
Οι Γερμανοί, κατά τη διάρκεια του Β' Παγκοσμίου Πολέμου. Το σημαντικότερο από αυτά τα γερμανικά επιθετικά τυφέκια ήταν το Sturmgewehr 44, το οποίο οι Γερμανοί παρήγαγαν σε μεγάλες ποσότητες. Εκτιμάται ότι είχαν κατασκευάσει περίπου μισό εκατομμύριο κομμάτια.
Ιβάν Γκασπάροβιτς

Προσωπική ζωή και εκπαίδευση

Γεννήθηκε στο Πολτάρ της Σλοβακίας στις 27 Μαρτίου του 1941. Σπούδασε νομικά στο Πανεπιστήμιο Comenius στην Μπρατισλάβα, το 1959-1964. Είναι παντρεμένος από το 1964 με τη Σίλβια Μπενίκοβα και έχουν 2 παιδιά.Το 1992 συνέγραψε το Σύνταγμα της Σλοβακίας. Ο Γκασπάροβιτς έγινε μέλος του κόμματος HZDS, με επικεφαλής το Βλαντιμίρ Μετσιάρ. Ανέλαβε πρόεδρος της Σλοβακίας στις 15 Ιουνίου του 2004.

Πρόεδρος

Παρότι δεν απολογήθηκε για το ρόλο του κατά την περίοδο του καθεστώτος του Βλαντιμίρ Μετσιάρ, γενικά είναι δημοφιλής πρόεδρος. Η περίοδος εκείνη θεωρείται ότι παρεμπόδισε την πρόοδο της χώρας.  Υποστηρίζεται από το Σλοβακικό Εθνικό Κόμμα (SNS) , το οποίο είναι ένα ακραίο εθνικιστικό κόμμα. με αρχηγό τον Γιαν Σλότα (Jan Slota).

Επανεκλογή 2009

Στον πρώτο γύρο των προεδρικών εκλογών που διεξήχθη στις 21 Μαρτίου του 2009, ο πρόεδρος Γκασπάροβιτς προηγήθηκε με ποσοστό 46,7% έναντι 38% για την Ιβέτα Ραντίτσοβα από την αντιπολίτευση, με την οποία αναμετρήθηκε στο δεύτερο γύρο, στις 4 Απριλίου.  Σύμφωνα με αναλυτές η Ραντίτσοβα είχε πιθανότητες να κερδίσει στον δεύτερο γύρο, καθώς συγκεντρώνει την υποστήριξη τριών κομμάτων της αντιπολίτευσης, των Χριστιανοδημοκρατών (SDKU), των Συντηρητικών (KDH) και του Κόμματος του Ουγγρικού Συνασπισμού (SMK). Ο Γκασπάροβιτς απολαμβάνει της στήριξης του πρωθυπουργού Ρόμπερτ Φίτσο. Στον τελικό γύρο, που διενεργήθηκε στις 4 Απριλίου ο Γκασπάροβιτς έλαβε 1.234.787 ψήφους και κέρδισε τις εκλογές με 56% των ψήφων. Ο Γκασπάροβιτς έγινε ο πρώτος Σλοβάκος πρόεδρος που κατάφερε να επανεκλεγεί. Η συμμετοχή στον δεύτερο γύρο ήταν της τάξης του 51%.
2844 Χες

Φυσικά χαρακτηριστικά

Τα φυσικά χαρακτηριστικά του Χες είναι άγνωστα.
Εκάλη (μυθολογία)

Στην ελληνική μυθολογία η Εκάλη ήταν μια ηλικιωμένη γυναίκα που φιλοξένησε τον Θησέα όταν αυτός ξεκίνησε από την Αθήνα για να σκοτώσει τον ταύρο του Μαραθώνα. Το επόμενο πρωί, όταν ο Θησέας έφυγε από το σπίτι της για την αποστολή του, η Εκάλη προσέφερε θυσία στον Δία με την ευχή να επιστρέψει σώος ο ήρωας. Ο Θησέας σκότωσε τον ταύρο, αλλά επιστρέφοντας βρήκε την Εκάλη νεκρή μέσα στην καλύβα της. Τότε ίδρυσε ιερό του «Εκαλείου Διός» και θέσπισε την εορτή «Εκαλήσιον», τιμώντας με λατρεία την Εκάλη. Από τότε η περιοχή εκείνη ονομάστηκε Εκάλη, και ήταν ένας από τους αρχαίους δήμους της Αττικής).